南徐春日懷古
作者：楊乘
朝代：唐

paragraphs: 六代驕奢地，三春物象繁。
靈湖通漲海，天塹隔中原。
曉渡高帆駛，陰風巨艦翻。
旌旗西日落，戈甲夏雲屯。
豹變資陳武，龍飛擁晉元。
風流前事盡，文物舊儀存。
邪侮嘗移潤，忠貞幾度冤。
興亡山兀兀，今古水渾渾。
露滴蜂偷蘂，鶯啼日到軒。
酒腸堆麴糵，詩思遶乾坤。
愁夢全無蝶，離憂每愧萱。
形骸勞大塊，玉石任炎崑。
出處寧由己，升沈未足言。
且應中聖樂，坐起任昏昏。